verandering – Ciska Olivier – In die gedagtes van 'n skrywer
Sjoe. 2020 het sowaar vreemde draaie met ons geloop. En hier is ons op die vooraand van Kersfees.
Ek is skuldig daaraan dat ek nie baie gedeel het in die afgelope paar maande nie. Dit ná ek redelik gereeld my gedagtes met julle gedeel het. Dit voel egter asof so saam met die inperking, het my gedagtes ook ingeperk geword. Woorde kom die jaar nie maklik nie. Ek is nie seker daar is regtig woorde om hierdie jaar te beskryf nie. Vir ons elkeen was daar ander uitdagings. Vir sommiges vooruitgang. Vir ander slegs uitgawes. Meeste van ons is in 'n nuwe rigting ingestoot. Of ons daar wou wees of nie.
Tog is ek dankbaar. Baie, baie dankbaar. Dit gaan goed met ons. Ek, my man en ons onlangs aangenome kat. Ek hoop jy is ook dankbaar. Daar is altyd uitdagings. Hierdie jaar het heelwat meer gehad, ja, maar deur God se genade het ons 'n dak oor ons kop, kos op ons tafel en 'n warm bed waarin ons slaap. Ons kan nog op ons eie aangaan. Dit is voorwaar iets om voor DANKBAAR te wees.
Ek dink ons moet ons uitkyk verander. Eerder as uitsien na 2021 en hoe dit beter gaan wees, kom ons verander ons uitkyk nou al. Hier. Vandag. Nóú. Die mag is in ons hande. Eerder as wag vir môre, kom ons maak nou 'n bewustelike besluit om die res van hierdie dag beter te maak.
Dis hoekom dit immers in Engels as "present" bekend staan. En die tyd kan nie beter as om die geskenk van hierdie geleende tyd op aarde te besef as juis nou nie.
Aan jou en jou geliefdes wens ek 'n geseënde Kersfees toe.
Posted on December 23, 2020 Tags 2020, Gedagtes, Kersfees, verandering1 Comment on Die tyd is nou
Dit is lekker om myself weer te vind en terselfdertyd ook weer my man te vind. Want ja, oor die afgelope paar jaar het ons so bietjie voeling met mekaar verloor. Om stresvolle situasies te hanteer neem baie uit jou. Om te sien hoe die ekonomie jou werk van jou ontneem, roer aan jou. Om saam te werk is geen grappies nie. Veral nie wanneer beide van julle weet waarvan julle praat en verskillende ondervindings opgebou het nie. Om nie te weet wat die toekoms inhou nie, ontmoedig jou.
Maar vandag, ten spyte van die kommer en onsekerheid wat die toekoms vir ons inhou, lag ons weer. Ons doen prettige dinge saam. Ons beplan saam en geniet dit. Ons het weer tyd vir mekaar en gee nie om om iets saam te doen nie, want ons doen dit nou vir onsself.
Ek het dit gemis. Mens besef nie wat jy gehad het tot jy dit nie meer het nie. Dit is so waar. Die wonder is dat jy dit dikwels weer kan terugkry. Jy moet net bereid wees om dit na te jaag. Te besluit dat jy nie sal opgee op jou geluk nie. Mekaar weer vind, daar waar julle altyd vreugde saam gevind het.
Ek is gelukkig vandag. Sielsgelukkig. En ek sê dankie.
Posted on July 2, 2020 July 2, 2020 Tags geloof, Herinneringe, hoop, Liefde, verandering1 Comment on Dankbaarheid
Ekself weet werklik nie meer wat om te dink of hoe hierdie situasie hom gaan uitspeel nie. Om baie eerlik te wees Continue reading Vreemde draaie
Posted on June 19, 2020 Tags Covid-19, geloof, hoop, lockdown, tyd, verandering4 Comments on Vreemde draaie
Die paaie wat ons loop kronkel soms baie. Dit neem ons oor berge en ander kere deur diep riviere. Wanneer jy deur grasgroen of blomryke velde stap, is dit maklik. Vergeet ons van die berg agter ons.
Ek hou van stap. Dit help om my kop skoon te maak. Soms help stap alleen nie. Is my kop te besig en hardloop my gedagtes soos mal varkies die wêreld vol rond. Sulke tye gaan sit ek op 'n verskuilde hoekie waar ek die wêreld om my rustig kan bespied tot al die dwalende gedagtes klaar gedwaal het en terugkom na my toe. Dikwels meer rustig en soms selfs met 'n nuwe idee van watter rigting om in te slaan.
Daar in die stilte van die oggend met die voëls wat om jou roep, die goggas en miere aan jou voete, besig om hul dagtaak te vermag vind jy soms die rustigheid waarna jy smag. Jy raak rustig. Jy dink oor baie dinge. Jy konsentreer op jou asemhaling, jou lyf en wat jy voel. Jy dink aan alles wat jou rondjaag en een vir een pak jy hulle terug in hul kassies. Sorteer jy die verwarring uit.
Ons stap almal op ons eie wandelpad. Ons paaie kruis met baie ander wandelaars en soms kruis dit juis met iemand sin wat jou laat voel dit is oukei om te voel soos jy voel. Dit is oukei as jy nie kan sien waar hierdie pad vandag, môre of volgende week gaan uitkom nie. Die belangrikste is dat jy aanhou stap. Gun jouself die ruskanse. Gee jou gedagtes soms vrye teuels om soos wilde perde deur die veld te storm. Sodra jy die wa deur die drif moet trek, kom val daardie einste wilde perde dalk net in lyn.
So hier is op vandag. Carpe diem.
Posted on February 9, 2020 Tags geloof, Herinneringe, hoop, stories, veranderingLeave a comment on Wandelpaaie
"Spa? Dis net vir vroumense."
Dit is dikwels die terugvoer wanneer jy 'n man saamnooi vir 'n pamperlang sessie. Wel, my man kan anders oortuig. Alhoewel hy nie sommer net sal ingee nie, want, soos die opskrif sê: "Dis mos net vir vroumense," kan ek jou dit sê: wanneer daai salige glimlag aan sy mondhoeke hak en hy erken hoe lekker dit is om so bederf te word en die stres uit hom te voel vloei onder die kundige hande wat jou spiere uitvryf – iets wat jy nie geleer het hoe om so goed toe te pas nie … dan word daar 'n baie teenoorgestelde deuntjie gesing.
Hierdie realisasie het so ses of sewe jaar gelede begin. Ek het 'n geskenkbewys ontvang vir 'n rugmasering, maar wou graag hierdie keer die dag met iemand deel en 'n kuiersessie daarvan maak. My man – toe nog net my kêrel – het gesê dis darem 'n lekker bederf. Pieng! Hoekom vat ek hom nie saam nie? Hmpf! Hy was nie oortuig nie en het daardie einste opskrifwoorde geuiter. Ek? Ek was vasbeslote. Dit was tyd dat 'n man ook bietjie bederf kan word en besef dit is nie net vir ons skoner geslag beskore nie.
Ses, sewe jaar later met 'n hele paar van sy vingers afgetik in hierdie bederf, geniet hy dit nog steeds wanneer ek so afsprakie reël en hom saam inreken – Al spot hy nog dat dit nie vir 'n geharde man bedoel is nie. Feit bly staan. Dit is lekker om bederf te word, al is dit soms deur iets anders te doen as die gewone wat jyself kan bied. Dis immers 'n kans vir al daardie stres om weggewerk te word. Kans om saam te ontspan en gepamperlang te word. Veral wanneer jy as paartjie saam kan ontspan met 'n pressure point foot massage, gevolg deur 'n upperbody en head massage, 'n kelkie rooibos mengeldrankie, sjokolade en na 'n helende stoomsessie in 'n jacuzzi kan ontspan.
Watter man sal dan nie sy vrou na hierdie bederf wil volg nie. 😉
Posted on November 24, 2019 Tags Liefde, tyd, veranderingLeave a comment on "Spa? Dis net vir vroumense."
Positiwiteit – 'n Keuse
Daar is baie interessante artikels oor positiwiteit en hoe om 'n positiewe uitkyk te kweek. 'n Interessante een wat ek toevallig ontdek het was hierdie een en dit was 'n goeie herinnering dat ons vir ons eie geluk en gemoedstoestand verantwoordelik is:
Artikel: wees positief in gesindheid & denke
Ek het dit heel toevallig ontdek omdat ek skielik Maandagoggend nie kon onthou hoe om die woord 'positiwiteit' te skryf nie. Jip. Continue reading Positiwiteit – 'n Keuse
Posted on October 12, 2019 November 8, 2019 Tags hoop, leef voluit, Liefde, positiwiteit, tyd, veranderingLeave a comment on Positiwiteit – 'n Keuse